1. Id-dibattitu li kellna l-Ġimgħa filgħaxija bejn il-Prim Ministru u l-Kap tal-Oppożizzjoni kien verament interessanti. Kull min daħal lura sabiex jagħti attenzjoni lill-politika f'dawn il-jiem seta' jara, seta' jqabbel. Jara dak li huwa kapaċi jwettaq wieħed u dak li qiegħed jgħid li ser ikun kapaċi jwettaq l-ieħor. L-elettorat preżenti mhux dejjem jifhem biżżejjed dak li ser niffaċċjaw fl-elezzjoni ġenerali li, għada pitgħada, trid tiġi. Hawn wisq vuċijiet f'daqqa u hemm ukoll messaġġi li qegħdin jitilqu minn postijiet differenti fl-istess partit. Dan inissel nuqqas ta' għarfien ta' x'qiegħed isir u x'qed jiġi offrut miż-żewġ partiti għal-leġislatura li ġejja. 2. Għalhekk id-dibattitu tal-bieraħ serva. Serva biex diversi jaraw li l-Prim Ministru huwa l-uniku persuna li huwa verament kapaċi jmexxi 'l quddiem lill-poplu u lill-pajjiż tagħna. Il-bniedem, tul id-dibattitu kollu baqa' attent u ffukat f'dak li qiegħed jgħid. Preparat ħafna, u kien kapaċi jfiehem tajjeb ħafna dak li aħna, ir-riżultati li ksibna u fejn qed nimmiraw li mmorru. Kien ċar mill-bidunett li l-Kap tal-Oppożizzjoni ma riedx jidħol fid-dibattitu. Jibqa' jsegwi dik il-linja politika li biha toqgħod barra milli tipprova tagħti kontribut, tistenna biss il-jiem tal-elezzjoni biex minn hemm tipprova tagħti perċezzjoni li kapaċi. Hemm forom differenti ta' għażż mentali u, sfortunatament, din waħda minnhom. Fir-realtà hija għal kollox żbaljata għax proprju kull politiku għandu dmir li jkun pożittiv u jaħdem għas-sewwa. 3. F'dan id-dibattitu, il-Kap tal-Oppożizzjoni tilef opportunità oħra li jibda jiddikjara dak li beħsiebu jimplimenta jekk l-elettorat jivvutalu. Kien il-ħin kollu f'pożizzjoni li mhux biss jikkritika, imma li jkun ukoll kostruttiv f'dak li ser ikun qed jipproponi. Minflok mar direttament għall-punt baqa' jdur, jitkellem fl-arja u jipprova jagħti x'jifhem li dak li jaħseb, min qed jisimgħu, qed jifhmu. Da parti tiegħu kien fiċ-ċar eżerċizzju f'dak li hija l-politika żbaljata. F'dak li m'għandniex nistennew u dak li, fir-realtà, jixħet lura l-kamp politiku kollu kemm huwa. Meta politiku jieħu dan l-atteġġjament, flok ikun qiegħed iwassal għall-ideat li jagħmlu l-ġid, ikun qiegħed jostakolahom. Ngħid li b'dak li sar il-Ġimgħa l-pajjiż qiegħed, biċċa biċċa jinduna li l-linja tiegħu hija waħda li la għamlet terrimoti u wisq u wisq inqas kapaċi tibdel xi ħaġa. 4. Il-kuntrast kien ikbar għalhekk waqt id-dibattitu. L-uċuh taż-żewġ mexxejja kienu jindikaw, fuq naħa l-indifferenza tal-Kap tal-Oppożizzjoni, u l-oħra l-għarfien tal-piż tar-responsabbiltà ta' min irid imexxi 'l quddiem. Kull domanda li saret lil Lawrence Gonzi weġibha. Ma ħarabx b'risposti sempliċi jew li jevadu l-punt. Kien kull darba preċiż, korrett u trasparenti. Ta spjegazzjonijiet li juru li wara d-deċiżjonijiet u l-linji politiċi li ħa kien hemm raġunijiet li huwa wera. Kien f'dan ukoll kapaċi jmur fil-livell ta' kull wieħed u waħda minna. Ma ppruvax jitkellem għall-udjenza intellettwali jew li hi biss tifhem fis-suġġett, imma mar biex iwassal biċ-ċar il-kif u l-għala. Dan, il-persuni li segwew il-programm, apprezzawh. Bħal ma apprezzaw ħafna li f'ebda mument ma kien hemm xi kumment żejjed u bla sens da parti tiegħu. Żgur mhux forsi, min jaħseb għaraf li, anke jekk ma jaqbilx miegħu xorta huwa bniedem mimli b'esperjenza u intelliġenza. 5. Il-Kap tal-Oppożizzjoni ma qagħadx attent f'dan. Il-politika mhix xi logħba madwar il-mejda tal-ikel li tista' tqum minnha u tittraskura. Kull min qiegħed fiha jrid jagħti sehmu. Il-Ġimgħa deher li jrid jagħmel dan, u dan minkejja li issa ż-żmien qiegħed isir. Għalhekk, il-partit fl-Oppożizzjoni, għalkemm għandu d-dmir jieħu sehem veru, qiegħed jiżbalja li jkompli jaħrab minnu. Għandu d-dmir li jibda jindika x'ser jipproponi li jagħmel għal-leġislatura li ġejja. Ma jistax, dejjem jekk l-ewwel irid ikun kredibbli u t-tieni jipparteċipa fil-politika t-tajba, jibqa' jkun gallarija jħares 'l isfel lejn dak li huwa għaddej. Il-politika ekonomika tiegħu hemm bżonn tkun trasparenti, bħal ma hemm bżonn jiċċara kif ser inaqqas il-kontijiet tad-dawl u l-ilma jew kif ser jibni s-sistema ta' tassazzjoni tagħna lkoll. Li taħrab minnhom kull darba, li taħrab li twieġeb, turi li minflok ma għandek ebda politika ta' xejn ippreparata. Allura l-linja tiegħek tiegħek hija biss li tidher li ser twettaq xi ħaġa li fil-fatt illum diġà taf li m'intix kapaċi twettaq. 6. Fl-aħħar tad-dibattitu, deher ferm iktar evidenti li l-Prim Ministru kien serju u onest f'dak li qal u wettaq. Kien ferm iktar leali lejn il-poplu Malti. Ma ppruvax juri dak li m'huwiex, iżda wera x'inhija l-pożizzjoni preżenti tal-pajjiż. Wera iktar li, fix-xenarju sħiħ tagħna, kien mhux biss kapaċi jaffronta dak li għaddejna u għadna għaddejjin minnu, imma wkoll li jħares 'il quddiem. Kliemu ma' kienux marbuta ma' viżjoni limitata għall-preżent, imma waħda li qegħda tħares lejn il-futur. Tul il-programm ħarġet il-verità li l-bniedem għandu ċar f'moħħu dak li jrid iwettaq għada pitgħada. Ta' dak li jara x'għandu jsir sabiex il-poplu javvanza mhux bi proposti li ma jistgħux iseħħu, imma proprju sforz l-esperjenza li ġabar ta' dak li verament kapaċi jitħaddem biex minnu joħroġ il-ġid. Żgur mhux forsi, fl-aħħar tal-programm dawk li huma liberi fl-opinjonijiet tagħhom fehmu li ma hemm ħadd li huwa kapaċi jissuperah, li għandu l-moħħ sabiex imexxi tajjeb lil dan il-poplu u lil dawn il-gżejjer.
Moħħ tajjeb